Aug17 - Dalpark Kaléo Gemeente
Nuwe genade vir elke mislukking
Die beminde akteur, Robin Williams, se tragiese dood die afgelope week, is 'n groot verlies. Agter die masker van blymoedigheid, was 'n persoon wat nie meer kans gesien het om voort te gaan met die lewe nie. Williams se stryd met alkoholisme en dwelmverslawing, was goed gedokumenteerd. Sy lewe van val en weer probeer, was goed bekend. Iemand na aan hom vertel dat hy in die laaste maande met erge depressie geworstel het.
Die selfdood van iemand so bekend en geliefd soos Williams, laat altyd die gevaarligte flits. Soveel mense wat in dieselfde bootjie is, kan redeneer dis ook vir hulle pyn en seer 'n oplossing. En my vriend, ja, dit is 'n beëindiging van jou seer, maar dit is 'n daad wat nuwe seer veroorsaak, want dit laat hulle wat naby aan jou is met amper onherstelbare gebrokenheid. Daarom is selfdood NOOIT 'n oplossing nie.
Dit is presies waaroor ons in hierdie huidige reeks gesels. Party mense word teruggehou deur ernstige onsekerhede - sukkel met eetversteurings, word lamgelê deur voortdurende vrees en herhaalde paniekaanvalle. Ander is al jare vasgekeer in kroniese depressie, vegtend teen selfmoordgedagtes. Daar is só baie wat vasgevang is in 'n verwoestende kringloop van verslawing - alkohol, nikotien, pornografie, dobbellary en al hoe meer wat verslaaf raak aan dwelms. Vrees, verwerping, skuldgevoelens en verslawing vernietig mense se lewens.
Ons glo in die krag van regte oortuigings. Dit waarvan jy oortuig is, dit wat jy glo en hoe jy dink. Die prentjie wat jy in jou gedagtes oor jou probleem en jou situasie het, gaan jou optrede bepaal. So, as ons jou kan help om reg te glo – die regte oortuiging te hê – kan dit jou instaat stel om anders te leef, anders om te gaan met die vernietigende gewoontes waarmee jy sukkel.
Ons het reeds vir jou twee sleutels gegee om jou te help met die regte oortuigings - Glo in God se liefde vir jou en Leer om te sien wat God sien. Ons is tans met die derde sleutel besig -Ontvang God se volle vergifnis en hoor Daar is nuwe genade vir elke mislukking.
Elke keer wanneer jy misluk, is daar nuwe genade van Jesus af om jou te red. As jy op hierdie oomblik met een of ander swakheid worstel, hou op spartel en begin ontvang. Begin om die oorvloed van die Here se onverdiende guns te ontvang. Begin om die gratis geskenk van geregtigheid te ontvang. Begin om die reinigende krag van sy vergifnis te ontvang.